**MADONAS MĀKSLAS SKOLAS ATBALSTA BIEDRĪBA**

**Reģ. Nr. 40008223056**

**Valdemāra bulvāris 3, Madonā, LV -4801, tālr. 28615694, 64821979**

 **Madonas novada un apkaimes profesionālās ievirzes mākslas un vispārizglītojošo skolu audzēkņu radošo darbu ilustrāciju konkursa**

**„ ZEM VIDZEMES DEBESĪM „**

**Nolikums**

**Konkursa mērķis:**

 Madonas bērnu mākslas skola dibināta 1975. gada 1. jūlijā kā pirmā šāda tipa skola Latvijā. Skolas pamatlicējs un pirmais direktors bija Jānis Simsons. Latvijas valsts pagātni, tagadni un nākotni veidojuši un turpina veidot daudzi izcili, pārliecībā stipri, nelokāmi cilvēki, valsts patrioti – personības. Viens no viņiem, kas Latvijas neatkarību loloja savā sirdī un pierādīja darbos, ir viens no Madonas Tautas frontes dibinātājiem, līderiem, laikraksta "Madonas Atmoda” redaktors, mākslinieks, dzejnieks – Jānis Simsons (1947 -1989). Jānis Simsons dzimis Vidzemē, Valmieras novada Matīšos, darba mūžs pavadīts Madonas pusē. Savos darbos mākslinieks izcēlis apkārtējās vides, dabas skaistumu. Krāsu nianses un toņu bagātība atspoguļo mākslinieka dziļo dvēseli, vērotāja talantu un mīlestību par savu zemi – Dzimteni. Katram mums ir sava vieta zem Latvijas debesīm, katrs dzīvojam, mīlam, izsāpam, strādājam, atpūšamies zem savas pilsētas, novada, zemes debesīm. Ko mantojam, atdodam, ņemam un vēlamies dot savai zemei?

Lai popularizētu un iepazīstinātu plašāku sabiedrības daļu ar Madonas mākslas skolas pirmo direktoru Jāni Simsonu, vairotu valstisko patriotisma apziņu bērnos un audzēkņos Madonas mākslas skolas atbalsta biedrība, ar nodibinājuma “CEMEX iespēju fonds” finansiālu atbalstu organizē radošo darbu konkursu. Ar konkursa “Zem Vidzemes debesīm” starpniecību aicinām Madonas apkaimes bērnus un jauniešus zīmēt, gleznot, ilustrēt J. Simsona dzejas rindas, iedvesmu darbu vizualizācijai smeļoties apkārtējā vidē – savā pilsētā, novadā, tādejādi izceļot savas dzimtās zemes skaistumu, unikalitāti un vērtības.

 Konkursā tiek aicināti piedalīties bērni un jaunieši no 7 līdz 19 gadiem. Darbi jāveido, par pamatu ņemot kādu no Jāņa Simsona dzejoļiem. Iesūtītie darbi tiks vērtēti trīs vecuma grupās, konkursa organizators nodrošinās darbu vērtēšanu un apbalvošanu. Konkursa noslēgumā tiks noorganizēta animācijas darbnīca un līdzdarbojoties konkursa laureātiem visās vecuma grupās izveidota animācijas filma.

**Dzejoļi darbam:**

 **Skolēniem no 7-10 gadiem**

**\*\*\***

Kūp putekļaini ceļi,

Kūp rasoti rīti.

Kūp rudzu lauki…

Katrā puteklī.

Katrā rītā.

Katrā maizes rikā ir mīlestība.

Vai tu to jūti?

Nakts nāk ar sētuvi plecos kā vectēvs klusu pastalu apautās kājās

Un izsēj mirdzošu graudu saujas.

Vējš uzar tumsu mīkstu kā zemi un norimst.

Nakts.

Es atkal esmu dzejnieks.

\*\*\*\*

Baltais papīrs…

Kā mākonis,

 kā spilvens,

Kurā

nirstu

 sapņodams klusus un kliedzošus sapņus.

Baltais papīrs,

 smeldzot par to,

 ko vēl neesmu uzrakstījis,

 guļ priekšā uz galda…

Smeldzot par to,

 ko nekad neuzrakstīšu,

 ko nespēšu uzrakstīt,

 ko nepaspēšu…

Baltais papīrs,

Kurā nirstu sapņodams

 klusus un mierīgus sapņus,

Guļ pašā nakts vidū.

\*\*\*

Saule jau noslīkusi jūras līcī,

 Pēdējos gaismas burbuļus

met debesīs.

Rīt ausīs cita saule,

pavisam cita.

Bet vecā? Tu jautā.

Pēc gadiem kā dzintaru

viļņi to izskalos krastā,

Un cilvēks, atradējs,

Pacels rokās mūsu šodienas sauli.

Kas būs tajā no tevis?

\*\*\*

Es esmu robeža

Pats sev.

Caur mani dalās pasaule

Uz pusēm.

**Skolēniem no10-17 gadiem**

 **\*\*\***

Vai tā pusnakts

Vai tie putni

Piedzied rūtis

Pilnas puķēm.

Piedzied rūtis

Pilnas balsīm,

Ka es cauri nesaredzu.

Atspulgs vien tāds vārs

 un kustīgs,

Mani pašu

 tumsā veido.

Mani šķir no

 tumsas laukā,

Lai es kopā nesajūku

Rudens lapām čaukstētājām,

Rudens vējiem vadātājiem

Lai es pats par sevi tieku.

Lai es tumsā nepalieku.

 **\*\*\***

Atkal esmu savā dzimtajā pusē…

Nakts – silta kā kūpoša slaucene,

Tādas naktis tikai augustā ir.

Smaržo šķūņos savestais siens,

Un āboli zaros briest…

Visa pasaule skan

Sienāžu balsīs-

Ar tiem es kopā ganīju govis

Šais pļavās…

Cik labi ir atgriezties!

Cik grūti ir atgriezties…

Bērnība mana…

Toreiz likās nebeidzama

Kā šobrīd sienāžu dziesma-

Vasaras garumā.

… bet vasara īsa …

Atkal esmu savā dzimtajā pusē…

Nakts silta kā kūpoša slaucene-

Tādas naktis tikai augustā ir.

Eju es viens un manas bērnības sienāžus dzirdu…

**Skolēniem no 18-19 gadiem gadiem**

**\*\*\***

Man manu

 Dzimteni

Ar mazo burtu rakstīt

 liek

Kopš četrdesmitā,

Kad tik daudz cilvēku

 ir galēts,

Kad

 mirušie daudz

Pasaulē šķiesti

Bez Dzimtenes.

Es Tevi rakstu ar lielo

 burtu sirdī,

 Dzīvība.

Es savu dzīvi esmu

Nodzīvojis jau pusē.

 Bet, jūs dēli, es nevaru ievest Dzimtenē,

Likt noņemt cepuri, kad skan himna, jo tas viss neīsts, tie ir meli.

 Cik muļķīgs teātris.

Bezgalība, ko tu manā galībā sāpi.

Iedur robežas stabu sirdī.

Tikai te un šai laikā.

Tikai te un šai zemē - Dzimtenē.

**\*\*\***

 Dzīve ir atspulgs,

Tikai atspulgs varbūt…

Pussolī apstājies,

Neaizej garām

Un raudi, kad var vairs tikai raudāt.

Paskaties sevī- tu redzēsi sava atspulga ēnu un visu pasauli tajā.

**\*\*\***

Kas tika, kas bija,

Ko ievazāja

Kultūras nesēji

Un citi klaiņi

Ko izsēji pasaules

 kapos

 dēlus.

Ka nu nav

 kas salabo jumtus.

Minhene. Losandželosa.

Likteņa vēji.

Tavā sētsvidū nezāles dīgst.

Tautas manta pūst

 un sabrūk.

Vai nav par vēlu.

**Mērķi**

Rosināt skolēnos interesi un izpratni par Jāņa Simsona mākslu un dzeju.

Aktualizēt skolēnos izpratni par patriotismu un atbildību par savu zemi.

**Konkursa uzdevumi**

Rosināt bērnos un jauniešos radošu pašizteikšanos, apliecināt savu individualitāti un vienreizīgumu vizuālajā mākslā.

Iepazīt animācijas izteiksmes veidus.

**Konkursa rīkotāji**: Madonas mākslas skolas atbalsta biedrība.

**Konkursa dalībnieki:**

Konkursā tiek aicināts piedalīties ikviens Madonas novada un apkaimes (Cesvaine, Varakļāni, Ērgļi, Lubāna, Vecpiebalga u.c. ) bērns un jaunietis vecumā no 7 līdz 19 (ieskaitot) gadiem.

**Vērtēšana:**

Vecuma kategorijas:

7-10 gadi

10-18 gadi

 18-19 gadi

**Vērtēšanas kategorijas:**

**vizuālās mākslas darbi** – *maksimālais formāts A3(darbu skaits neierobežots);*

**Konkursa darbu vērtēšana**:

1. Darba atbilstība izvēlētajam dzejolim,
2. Darba unikalitāte, oriģinalitāte,
3. Darba kvalitāte.

Pirmā, otrā un trešā vieta tiek piešķirta katrā kategorijā un vecuma grupā, kā arī veicināšanas balvas.

**Vizuālās mākslas darbiem jābūt šādi noformētiem**

|  |
| --- |
| **Autora vārds, uzvārds:** ………………………………………………………………………………………..Vecums:…….gadiSkola:…………………………………………………………………………………Adrese:……………………………………………………………………………….………………………………………kontakttālrunis:………………………e-pasts:……………………………………….Pedagogs:…………………………………………………………………………… kontakttālrunis………………………e-pasts………………………………………**Ziņas par mākslas darbu:**Nosaukums:...…………………………………………… |
|  |

Darba aizmugurē jāpielīmē vizītkarte un izvēlētais dzejolis

**Konkursa darbu iesniegšana:**

 Darbi jāiesūta vai jāiesniedz līdz 1.02.2016. Jāņa Simsona Madonas mākslas skolā.

**Mūsu adrese:**

 Valdemāra bulvāris 3, Madona, Madonas novads, LV-4801

**Konkursa uzvarētāju apbalvošana:**

 Konkursa uzvarētājiem tiek izsūtīti diplomi un grāmata „Jānis Simsons –Mūžības Ceļinieks”.

 Dalībniekiem tiek izsūtīti pateicības raksti.

Uzvarētāji tiek uzaicināti piedalīties Animācijas darbnīcā Madonas mākslas skolā 18.,19., 20 .02.2016. un kopā izveidot animācijas filmu.

**Konkursa koordinatori**

Organizators: Madonas mākslas skolas atbalsta biedrība

Atbalsta: Nodibinājums “CEMEX IESPĒJU FONDS”

Projekta vadītāja: Kristīne Šulce

Vērtēšanas komisijas priekšsēdētāja: Vija Toča

Tālrunis: +371 28615694, +371 27158353, E-pasts**:** **m\_maksla@inbox.lv**

makslasskola@madona.lv